**ZAKON**

**O FONDU SOLIDARNOSTI ZA DIJAGNOSTIKU I LIJEČENjE OBOLjENjA, STANjA I POVREDA DJECE U INOSTRANSTVU**

Član 1.

Ovim zakonom uređuje se: osnivanje, status, djelatnost, organizacija Fonda solidarnosti za dijagnostiku i liječenje oboljenja, stanja i povreda djece u inostranstvu (u daljem tekstu: Fond solidarnosti), izvori i način prikupljanja sredstava, način raspodjele sredstava, te praćenje rada Fonda solidarnosti.

Član 2.

Cilj ovog zakona je omogućiti oboljeloj djeci koja su državljani Bosne i Hercegovine i Republike Srpske i osiguranici Fonda zdravstvenog osiguranja Republike Srpske, a kojoj nije moguće pružiti adekvatnu zdravstvenu uslugu u zdravstvenim ustanovama u Republici Srpskoj, kao ni u drugim zdravstvenim ustanovama sa kojima Fond zdravstvenog osiguranja Republike Srpske ima potpisan ugovor, dijagnostiku i liječenje u inostranim zemljama u kojima djeluju zdravstvene ustanove u kojima je to moguće.

Član 3.

Sredstva Fonda solidarnostidodjeljuju se djeci uzrasta do 18 godina života.

Član 4.

1. Ovim zakonom osniva se Fond solidarnosti.
2. Osnivač Fonda solidarnosti je Republika Srpska.
3. Fond solidarnosti ima svojstvo pravnog lica sa javnim ovlašćenjima.
4. Vlada Republike Srpske (u daljem tekstu: Vlada) imenuje direktora Fonda solidarnosti, u skladu sa zakonom, na osnovu javnog konkursa.
5. Fond solidarnosti ima račun otvoren kod poslovne banke.
6. Sjedište Fonda solidarnosti je u Banjoj Luci.
7. Rad Fonda solidarnosti je javan.
8. Fond solidarnosti ima pečat i druga obilježja, u skladu sa zakonom.

Član 5.

1. Vlada imenuje Upravni odbor Fonda solidarnosti.
2. Upravni odbor Fonda solidarnosti ima 15 članova imenovanih iz reda predstavnika: istaknutih zdravstvenih radnika, Saveza sindikata Republike Srpske, Saveza opština i gradova Republike Srpske, Privredne komore Republike Srpske, medija i udruženja čiji su ciljevi usmjereni na poboljšanje uslova za liječenje oboljele djece.
3. Upravni odbor Fonda solidarnosti donosi statut i druga opšta akta koja se objavljuju u „Službenom glasniku Republike Srpske“.
4. Upravni odbor Fonda solidarnosti ima zadatak da:
5. prati namjensko trošenje sredstava Fonda solidarnosti,
6. sačinjava godišnji izvještaj o praćenju utroška sredstava Fonda solidarnosti i dostavlja ga Vladi na usvajanje i upućivanje u Narodnu skupštinu Republike Srpske,
7. blagovremeno informiše Vladu o nepravilnostima uočenim u postupku praćenja odobravanja sredstava Fonda solidarnosti i predlaže načine njihovog prevazilaženja,
8. daje saglasnost na odluke direktora Fonda solidarnosti,
9. aktivno učestvuje u kreiranju mjera i aktivnosti kojima je cilj obezbjeđivanje sredstava za rad Fonda solidarnosti,
10. usvaja Poslovnik o radu Fond solidarnosti,
11. učestvuje u promociji aktivnosti Fonda solidarnosti.
12. Stručne, administrativno - tehničke i druge poslove za potrebe Fonda solidarnosti i Upravnog odbora Fonda solidarnosti obavlja Fond zdravstvenog osiguranja Republike Srpske.
13. Članovi Upravnog odbora za svoj rad ne primaju naknadu, dok naknada za rad direktora Fonda solidarnosti i članova Komisije za dodjelu sredstava Fonda solidarnosti (u daljem tekstu: Komisija) pada na trošak Fonda zdravstvenog osiguranja Republike Srpske.

Član 6.

1. Fond solidarnosti prikuplja sredstva iz:
2. budžeta Republike Srpske, u iznosu od 0,025% ostvarenih poreskih i neporeskih prihoda u prethodnoj fiskalnoj godini, umanjenih za iznos doprinosa za socijalno osiguranje,
3. posebnog doprinosa za solidarnost na teret budžetskih korisnika, javnih preduzeća, ustanova, organa uprave, upravnih organizacija u iznosu od 5% cijene kupljenog službenog putničkog vozila, sem vozila MUP-a i zdravstvenih ustanova,
4. posebnog doprinosa za solidarnost, u iznosu od 0,25% neto plate zaposlenog lica u Republici Srpskoj,
5. budžeta opština i gradova, u iznosu od 0,025% ostvarenih poreskih i neporeskih prihoda u prethodnoj fiskalnoj godini,
6. donacija privrednih društava, preduzetnikai pojedinaca i
7. ostalih sredstava.
8. Visinu izdvajanja sredstava iz stava 1. tačke 1) ovog člana određuje Vlada, a na osnovu budžeta.
9. Zaposleni u Republici Srpskoj mogu uputiti zahtjev Upravnom odboru Fonda solidarnosti da ih oslobodi uplaćivanja doprinosa za solidarnost iz stava 1. tačke 2) ovog člana, a direktor Fonda solidarnosti dužan je to odobriti i o tome obavijestiti poslodavca zaposlenog.
10. Visinu izdvajanja sredstava iz stava 1. tačke 3) ovog člana određuje Savez opština i gradova Republike Srpske, a na osnovu budžeta.
11. Na internet stranici Fonda zdravstvenog osiguranja Republike Srpske svakodnevno će biti dostupne neophodne informacije i pregled prikupljenih sredstava, kao i mjesečni izvještaj Fonda solidarnosti o ukupno prikupljenim i dodijeljenim, odnosno raspoređenim sredstvima.

Član 7.

Sredstva iz člana 6. stava 1. ovog zakona uplaćuju se na račun Fonda solidarnosti.

Član 8.

1. Sredstva Fonda solidarnosti dodjeljuju se za dijagnostiku i liječenje oboljenja, stanja i povreda, a za koje nije moguće obezbijediti odgovarajuću zdravstvenu uslugu u Republici Srpskoj i za koju Fond zdravstvenog osiguranja Republike Srpske nije u mogućnosti da obezbijedi cjelokupna sredstva iz sopstvenih izvora, koja se prikupljaju i raspoređuju u skladu sa zakonom.
2. Sredstva Fonda solidarnosti dodjeljuju se ukoliko:
3. su iscrpljene sve mogućnosti dijagnostike, odnosno liječenja u zdravstvenim ustanovama sa kojima Fond zdravstvenog osiguranja Republike Srpske ima potpisan ugovor o saradnji,
4. u predloženoj zdravstvenoj ustanovi u kojoj bi se obavljala dijagnostika, odnosno liječenje postoji mogućnost za uspješnu dijagnostiku, odnosno liječenje oboljenja, stanja ili povrede i da je navedena zdravstvena ustanova dala saglasnost za to,
5. je predloženo liječenje naučno dokazano i prihvaćeno u praksi,
6. će predloženo liječenje dovesti do produženja ili poboljšavanja kvaliteta života pacijenta.
7. Direktor Fonda solidarnosti donosi Pravilnik o načinu, postupku, obliku, obimu i rokovima korišćenja sredstava (u daljem tekstu: Pravilnik), koji se objavljuje u „Službenom glasniku Republike Srpske“.

Član 9.

1. U skladu sa Pravilnikom,zahtjev za dodjelu sredstava Fonda solidarnosti, upućuje se Fondu zdravstvenog osiguranja Republike Srpske sa naznakom „Za Fond solidarnosti za dijagnostiku i liječenje oboljenja, stanja i povreda djece u inostranstvu“.
2. Fond zdravstvenog osiguranja Republike Srpske vodi evidenciju o pristiglim zahtjevima i o tome obavještava direktora Fonda solidarnosti.

Član 10.

1. Odluku o dodjeli sredstava donosi direktor Fonda solidarnosti, u skladu sa Pravilnikom,uz saglasnost Upravnog odbora, a na prijedlog članova Komisije.
2. Odluka iz stava 1. ovog člana sadrži:
3. prijedlog zemlje, mjesta, zdravstvene ustanove u kojoj će se sprovesti tražena dijagnostika ili liječenje,
4. očekivanu dužinu trajanja liječenja,
5. očekivane troškove liječenja,
6. obaveze stručnog pratioca da Komisiji dostavi izvještaj sa potrebnom dokumentacijom o obavljenoj dijagnostici, odnosno liječenju,
7. druge podatke od interesa za odobravanja i praćenje korišćenja sredstava Fonda solidarnosti.
8. Vlada, na prijedlog ministra zdravlja i socijalne zaštite, rješenjem imenuje Komisiju od pet članova, iz reda istaknutih stručnjaka u odgovarajućim oblastima medicine i određuje predsjednika i zamjenika predsjednika Komisije.
9. Zadatak Komisije je davanje stručnog nalaza, ocjene i mišljenja povodom podnesenog zahtjeva za dodjelu sredstava Fonda solidarnosti.
10. Odluke o dodjeli sredstava Fonda solidarnosti objavljuju se na internet stranici Fonda zdravstvenog osiguranja Republike Srpske.

Član 11.

1. U postupku odlučivanja po zahtjevu iz člana 9. stav 1. ovog zakona učestvuju najmanje tri člana Komisije, izabrana između članova Komisije koji imaju odgovarajuću specijalnost u odnosu na podneseni zahtjev.
2. O aktivnostima koje se obavljaju u skladu sa stavom 1. ovog člana vodi se zapisnik, koji potpisuju lica koja su učestvovala u postupku odlučivanjai na osnovu kojeg predsjednik Komisije potpisuje Prijedlog o dodjeli sredstava Fonda solidarnosti.
3. Članovi Komisije iz stava 1. ovog člana, koji su razmatrali predmetni zahtjev, mogu na osnovu prijedloga zdravstvene ustanove u kojoj se obavlja liječenje, na osnovu sredstava uplaćenih iz Fonda solidarnosti, a prije samog isteka liječenja, produžiti isto.
4. Članovi Komisije iz stava 1. ovog člana, koji su razmatrali predmetni zahtjev, mogu za potrebe liječenja, o trošku Fonda zdravstvenog osiguranja Republike Srpskeimenovati stručnog pratioca pacijenta, ukoliko je to neophodno za zdravlje pacijenta.
5. Stručni pratilac iz stava 4. ovog člana pacijentu pruža potrebnu pomoć u odlasku i povratku sa liječenja, pomoć prilikom smještaja u zdravstvenu ustanovu, te je dužan da se odmah po obavljenom poslu vrati u Republiku Srpsku i da 30 dana od dana povratka pacijenta sa liječenja Komisiji dostavi izvještaj o liječenju sa potrebnom medicinskom i drugom dokumentacijom, u pisanoj formi.
6. Članovi Komisije iz stava 1. ovog člana, koji su razmatrali predmetni zahtjev, odobravaju i roditelju, odnosno staratelju da bude pratilac djeteta, a Fond solidarnosti je dužan snositi i sve potrebne troškove roditelja, odnosno staratelja.

Član 12.

Narodna skupština Republike Srpske usvaja godišnji izvještaj o radu Fonda solidarnosti.

Član 13.

1. Nadzor nad prikupljanjem i raspodjelom sredstava Fonda solidarnosti vrši radno tijelo Narodne skupštine Republike Srpske, kojim predsjedava poslanik iz najveće opozicione partije, izabrano u skladu sa aktom kojim se uređuje rad Narodne skupštine Republike Srpske.
2. Članove radnog tijela iz stava 1. ovog člana čine i dva predstavnika Glavne služba za reviziju javnog sektora Republike Srpske.

Član 14.

Direktor Fonda solidarnosti dužan je, u roku od tri mjeseca od danastupanja na snagu ovog zakona, donijeti Pravilnik o načinu, postupku, obliku, obimu i rokovima korišćenja sredstava (član 8. stav 3).

Član 15.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-1097/17 PREDSJEDNIK

Datum: 18. oktobar 2017. godine NARODNE SKUPŠTINE

***Nedeljko Čubrilović***